**OBRAZLOŽENJE IZVRŠENJA FINANCIJSKOG PLANA HRVATSKIH VODA U PRVOM POLUGODIŠTU 2021. GODINE**

**1. RAČUN PRIHODA I RASHODA**

U razdoblju siječanj - lipanj 2021. godine ukupni prihodi su ostvareni u iznosu od 1.906.852.858 kn, 44,93% više u odnosu na isto razdoblje prošle godine, sa indeksom 44,73 u odnosu na planirano. Ukupni rashodi su realizirani u visini od 1.936.762.644 kn, 31,97% više u odnosu na isto razdoblje prošle godine, a u odnosu na plan indeksom od 44,31.

U strukturi ostvarenih prihoda izvorna sredstva (vodne naknade) čine 47%, sredstva državnog proračuna 48%, a svi ostali prihodi 5%.

Prihodi poslovanja ostvareni su u iznosu od 1.906.794.922 kn.

**Prihodi od pomoći iz inozemstva (darovnice) i od subjekata unutar općeg proračuna** ostvareni su u iznosu od 909.460.999 kn s indeksom 43,73, 120,51% više u odnosu na ostvarenje u 2020. godini kada su iznosili 412.435.095 kn.

**Tekuće pomoći od međunarodnih organizacija te institucija i tijela EU** ostvarene su u ukupnom iznosu od 2.772.839 kn, a odnose se na EU donacije prekogranične suradnje Hrvatska - Srbija, Mađarska i Slovenija.

**Pomoći proračunu iz drugih proračuna** ostvarene su iznosom od 133.663.471 kn s indeksom 47,52 u odnosu na planirano. Sastoje se od kapitalnih pomoći proračunu iz državnog proračuna koje su ostvarene u ukupnom iznosu od 123.454.173 kn. Sa razdjela Ministarstva zaštite okoliša i energetike kroz učešće državnog proračuna povučeno je za EU vodnokomunalne projekte 122.678.975 kn, za nacionalni projekt navodnjavanja povučeno je 375.078 kn, te za IPA projekt Knin 400.120 kn.

Kapitalne pomoći proračunu iz proračuna lokalne i regionalne samouprave ostvarene su u iznosu 10.209.298 kn, a odnose se na učešće u sufinanciranju EU projekata – lokalna komponenta.

**Pomoći temeljem prijenosa EU sredstava** ostvarene su u ukupnom iznosu od 773.024.689 kn s indeksom od 43,23 u odnosu na plan. Kapitalne pomoći temeljem prijenosa EU sredstava u ukupnom iznosu od 776.026.133 kn, sastoje se od bespovratnih EU sredstava putem državnog proračuna sa razdjela Ministarstva zaštite okoliša i energetike i to: za projekte poboljšanja vodnokomunalne infrastrukture u iznosu 752.140.465 kn i za projekte obrane od poplava u iznosu 13.885.668 kn. U odnosu na izvršenje siječanj - lipanj 2020. godine ove pomoći veće su 125,35%, prvenstveno iz razloga pojačanih aktivnosti provedbe projekata sufinanciranih bespovratnim sredstvima EU iz Operativnog programa „Konkurentnost i kohezija“, gdje Hrvatske vode imaju ulogu Posredničkog tijela razine 2 u provedbi specifičnih ciljeva 5b1 – Jačanje sustava upravljanja katastrofama i specifičnih ciljeva 6ii1 i 6ii2 – Ulaganje u vodni sektor. U provedbi specifičnih ciljeva 5b1 Hrvatske vode ujedno su i krajnji korisnik bespovratnih sredstava.

U okviru istih su i tekuće pomoći temeljem prijenosa EU sredstava ostvarene u ukupnom iznosu od 6.998.556 kn. Sastoje se od bespovratnih EU sredstava putem državnog proračuna za EU projekt Naturavita u iznosu od 300.058 kn i tehničke pomoći za PT 2 u iznosu od 6.698.498 kn.

**Prihodi od imovine** u ukupnom iznosu 2.458.665 kn, ostvareni su s indeksom 25,61 u odnosu na plan, a sastoje se od prihoda od financijske imovine 1.715.133 kn (zatezne kamate, kamate na obročnu otplatu i ostalo) i prihoda od nefinancijske imovine (zakup i iznajmljivanje imovine) 743.532 kn.

**Prihodi od upravnih i administrativnih pristojbi, pristojbi po posebnim propisima i naknada** ostvareni su u ukupnom iznosu od 922.255.916 kn s indeksom 45,05 u odnosu na plan.

Sastoje se od prihoda od vodnog gospodarstva (izvorni prihodi Hrvatskih voda) koji su ostvareni iznosom od 896.619.816 kn odnosno 6,67% više u odnosu na isto razdoblje 2020. godine i ostalih nespomenutih prihoda. Izvorni prihodi sastoje se od namjenskih vodnih naknada utvrđenih Zakonom o financiranju vodnog gospodarstva; naknada za uređenje voda u iznosu od 448.711.458 kn, naknada za korištenje voda 311.425.365 kn, vodni doprinos u iznosu 36.563.086 kn i naknadu za zaštitu voda u iznosu 99.919.907 kn. Vrijednosno najznačajnija je naknada za uređenje voda i čini 50,1% od ukupno ostvarenih vodnih naknada. Također je ova naknada i u istom razdoblju 2020. godine činila najveći dio u ukupnim naknadama.

Ostali nespomenuti prihodi ostvareni su u iznosu od 25.636.100 kn, a odnose se na refundacije od javnih isporučitelja vodnih usluga s naslova korištenih kredita za obnovu i razvitak vodnogospodarske infrastrukture (Jadran II, Unutarnje vode, HBOR) u iznosu 18.418.487 kn, refundacije s osnova naplate troškova ovrha putem odvjetnika 131.976 kn, refundacija troškova po konačnim obračunima radova i refundacije troškova iz ranijih godina, prihodi s osnova naplaćenih ugovornih kazni i ostalo u ukupnom iznosu od 7.085.637 kn.

**Prihodi od prodaje proizvoda i roba te pruženih usluga i prihodi od donacija** ostvareni su u ukupnom iznosu od 72.619.342 kn, s indeksom od 57,36 u odnosu na plan, što je za 174,95% više u odnosu na isto razdoblje 2020. godine. Odnose se na **Donacije od pravnih i fizičkih osoba izvan općeg proračuna** ostvarene su iznosom od 67.732.505 kn s indeksom 63,93 u odnosu na plan.

Kapitalne donacije ostvarene su u ukupnom iznosu od 62.335.419 kn, što je za 40.989.549 kn više u odnosu na izvršenje u istom razdoblju 2020. godine, odnosno 192,03% više, a odnose se na sredstva učešća javih isporučitelja vodnih usluga za projekte vodnokomunalne infrastrukture sufinancirane bespovratnim sredstvima EU.

Tekuće donacije ostvarene su u ukupnom iznosu od 5.397.086 kn, a odnose se na refundacije HEP-a za program zaštite od štetnog djelovanja voda.

Prihodi od prodaje robe ostvareni su u iznosu od 4.591.725 kn zbog prodaje pijeska HRVATSKIM AUTOCESTAMA d.o.o. radi građenja javne građevine autoceste A5, dok su prihodi od pruženih usluga prehrane u kantini za zaposlene ostvareni iznosu od 295.112 kn.

**Prihodi od prodaje nefinancijske imovine ostvareni su iznosom** od 57.936 kn, s indeksom 38,62 u odnosu na plan, a sastoje se od prihoda od prodaje građevinskih objekata – stambeni objekti ostvarenih iznosom od 20.136 kn i prihoda od prodaje rashodovanih automobila u iznosu od 37.800 kn.

U okviru ukupnih rashoda, **rashodi za administraciju i upravljanje** ostvareni su u iznosu od 135.493.203 kn sa indeksom 42,37 u odnosu na plan, od čega se na rashode za zaposlene odnosi iznos od 98.659.563 kn s indeksom ostvarenja 45,91 u odnosu na plan, a na materijalne rashode iznos od 25.482.943 kn s indeksom ostvarenja 36,81. U 2021. godini rashodi za zaposlene veći su za 4,99%, a materijalni rashodi manji za 7,30% u odnosu na isto razdoblje 2020. godine.

**Rashodi za informatizaciju i opremanje** ostvareni su sa iznosom od 4.844.567 kn a za poslovne zgrade 5.971.256 kn, od čega se najznačajniji iznos odnosi na izgradnju novog prostora i Centra za obranu od poplava u Opuzenu.

U okviru redovne djelatnosti (**program 1002 – tekuće tehničko i gospodarsko održavanje vodotoka i vodnih građevina**) realizirano je ukupno 408.985.896 kn, odnosno 39,65 u odnosu na plan. Najveći iznosi realizirani su u programu zaštite od štetnog djelovanja voda, tj. obrane od poplava u ukupnom iznosu od 297.618.783 kn kroz rashode za preventivnu, redovnu i izvanrednu obranu od poplava na vodnim područjima redovno održavanje i obnavljanje vodotoka, vodnih građevina i vodnoga dobra (289.050.069 kn) te održavanje i obnavljanje detaljnih melioracijskih građevina za odvodnju i navodnjavanje (8.568.714 kn). Rashodi za tehničke poslove od općeg interesa za upravljanje vodama ostvareni su sa 35.531.356 kn a odnose se na usluge studijskih poslova, vodoistražnih radova, monitoringa, planova upravljanja vodnim područjima, ocjena prihvatljivosti zahvata na prirodu, projekata s međunarodnim sufinanciranjem i ostalo. Izdaci za obračun i naplatu naknada ostvareni su sa 70.322.698 kn (u okviru ovih izdataka najveći dio, čak 87,30% odnosno 61.385.780 kn se odnosi na zakonsku obavezu plaćanja naknade od 5% za usluge obračuna i naplate naknade za zaštitu i korištenje voda pravnim osobama koje obavljaju vodoopskrbnu djelatnost i 10% pravnim osobama, odnosno jedinicama lokalne samouprave koje obavljaju poslove utvrđivanja i naplate komunalne naknade i uz to naplaćuju i naknadu za uređenje voda), rashodi za vodnogospodarski laboratorij ostvareni su sa 2.882.381 kn.

Izdaci za sređivanje vlasništva na vodnom dobru ostvareni su sa 1.011.908 kn, a ostali izvanredni izdaci ostvareni su sa 1.612.309 kn.

**U okviru kapitalnih rashoda i transfera, odnosno programa investicijskih aktivnosti - Program 1003** ostvareno je ukupno 1.379.766.233 kn s indeksom 46,15 u odnosu na planirano, u odnosu na isto razdoblje 2020. godine više za 490.826.581 kn. U izvještajnom razdoblju realizirano je kako slijedi:

* K100003 ulaganja u objekte zaštite od štetnog djelovanja voda – razvoj sustava zaštite od poplava i drugih oblika štetnog djelovanja voda uključivo izradu projektne dokumentacije za kapitalne investicije, provođenje postupka ishođenja dozvola i rekonstrukciju postojećih te izgradnju novih vodnih građevina i građevina osnovne melioracijske odvodnje (brana, nasipa, ustava, obaloutvrda, retencija, akumulacija i dr.) 74.428.043 kn. Vrijednosno značajnije investicije; uređenje obale Male Neretve sa zaštitom zaobalja, regulacija vodotoka Ričina u Zadru, uređenje oborinske odvodnje u Bokanjcu, uređenje rijeke Drave u Osijeku, regulacija Dunava kod Vukovara, rekonstrukcija uspornih nasipa uz Trnavu, izgradnja crpne stanice Teča, zaštita Topuskog i Kostajnice od visokih voda, akumulacija Švajcarija, retencija Vrbovec i ostalo;
* K100004 ulaganja u obnovu i razvitak vodoopskrbe – osiguranje dovoljnih količina vode zadovoljavajuće kakvoće, sukladno postojećoj regulativi, za postojeće i razvojne potrebe svih korisnika (stanovništva i gospodarstva) kroz izgradnju glavnih i magistralnih cjevovoda, zdenaca, crpnih stanica, vodospremnika, vodoopskrbnih sustava, vodocrpilišta, sanacija gubitaka na vodoopskrbnim sustavima, priprema projekata i drugo na različitim vodoopskrbnim zonama 83.821.566 kn;
* K100005 ulaganja u objekte zaštite voda i mora od zagađivanja – izrada projektne i ostale dokumentacije, te obnova i izgradnja glavnih kolektora, sekundarne mreže, crpnih stanica, uređaja za pročišćavanje otpadnih voda, te ostalih vodnokomunalnih građevina u okviru sustava javne odvodnje 53.137.404 kn;
* K100006 ulaganja u materijalnu i nematerijalnu imovinu - zemljište za izgradnju vodnih građevina – 10.705.708 kn;
* K100007 ulaganja u projekte navodnjavanja – sufinanciranje projektne dokumentacije sa županijama investitorima i građenje u projektima navodnjavanja 6.194.170 kn;
* K100008 ulaganja u projekte iz EU fondova ukupno 1.131.397.284 kn, što je više za 569.552.868 kn od istog razdoblja 2020. godine što je pokazatelj velikog angažmana na investicijskim aktivnostima na svim područjima RH. Od ukupne realizacije ulaganje u vodnokomunalnu infrastrukturu iznosi 1.075.768.974 kn i odnose se na 60 projekata koji su u provedbi; izgradnja i rekonstrukcija sustava javne vodoopskrbe i odvodnje, uređaja za pročišćavanje otpadnih voda, uređaja za pročišćavanje pitke vode, nabava opreme za održavanje komunalnih sustava, usluge nadzora, promidžbe i vidljivosti, vođenja projekata; kao i aktivnosti potrebne za pripremu novih projekata: izrada studijske, projektne i druge tehničke dokumentacije, idejnih i glavnih projekata vodoopskrbe i odvodnje te aplikacija za prijavu projekata za EU sufinanciranje.

Ulaganje u EU projekt konkurentnost i kohezija „poplave“ iznosi 53.855.956 kn (modernizacija lijevoobalnih savskih nasipa, zaštita od poplava grada Ogulina, unapređenje negrađevinskih mjera upravljanja rizicima od poplava, zaštita od poplava karlovačko sisačkog područja);

* K100009 ulaganja u projekte Švicarska darovnica – poboljšanje vodnokomunalne infrastrukture na području aglomeracije na području Delnica, Fužina i Brod Moravice 18.447.694 kn;
* K100010 ulaganje u projekte Sanacije klizišta – sufinanciranje troškova sanacije klizišta i odrona nastalih djelovanjem erozija i bujica kojima je ugrožena javna infrastruktura (županijske i nerazvrstane ceste) u iznosu 1.634.364 kn.

**2. RAČUN FINANCIRANJA**

Kroz račun financiranja evidentirano je ukupno 199.708.008 kn primitaka po osnovi zaduživanja od kreditora Erste & Steiermärkische banke, sukladno potrebi osiguranja dodatnog izvora financiranja za pokriće investicijskih aktivnosti. U ovom razdoblju evidentirano je 224.752.684 kn izdataka za otplate glavnica po dugoročnim kreditima. Ministarstvu financija je izvršeno plaćanje za otplatu glavnica ukupno 122.675.580 kn i to; zajam IBRD za Projekt Unutarnje vode i Projekt Jadran II faza 42.046.124 kn, za EIB i CEB (projekti vodnokomunalne infrastrukture) 66.850.032 kn i CEB – projekti obrane od poplave 13.779.424 kn. HBOR-u je otplaćeno 11.999.985 kn glavnice, a Erste & Steiermärkische banci je otplaćeno 90.077.119 kn glavnice.

Ukupno je otplaćeno 12.517.312 kn kamata.

**3. STANJE POTRAŽIVANJA**

Ukupna potraživanja za prihode poslovanja Hrvatskih voda na dan 30.06.2021. godine iznose 475.337.384 kn, od čega dospjela potraživanja iznose 281.216.670 kn, a nedospjela 194.120.714 kn. Ukupna potraživanja u iznosu od 475.337.384 kn sastoje se od potraživanja za otplatu IBRD Zajma – Jadran II od javnih isporučitelja vodnih usluga u iznosu od 58.292.333 kn, potraživanja za prihode od imovine 8.308.358 kn, potraživanja od vodnih naknada (koje sukladno Zakonu o financiranju vodnoga gospodarstva obračunavaju i naplaćuju Hrvatske vode izravno i putem pravnih osoba koje obavljaju vodoopskrbnu djelatnost i jedinica lokalne samouprave koje obavljaju poslove naplate komunalne naknade i uz to naplaćuju naknadu za uređenje voda) u ukupnom iznosu 405.090.256 kn, i ostalih potraživanja 3.646.437 kn.

Dospjela potraživanja u iznosu od 281.216.670 kn odnose se na potraživanja od vodnih naknada. Za 31% dospjelih potraživanja pokrenute su mjere naplate (opomene i ovrhe) dok je 40% dospjelih potraživanja u postupku stečaja odnosno predstečaja.

**4. STANJE OBVEZA**

Stanje duga /kreditne obveze na dan 30.06.2021. godine iznose 1.872.416.008 kn i u odnosu na isto razdoblje prošle godine veće su za 9,6% kada su iznosile 1.709.241.896 kn. Zaduživanje se provodi uz suglasnost Vlade RH, isključivo i jedino u svrhu financiranja investicijskih aktivnosti, pretežito programa vodoopskrbe, odvodnje otpadnih voda i obrane od poplava, solidarno za projekte na cijelom teritoriju Republike Hrvatske.

Najznačajniji kreditori su Svjetska banka, HBOR, EIB/CEB i Erste&Steiermärkische banka. Krediti su dugoročni, s rokovima otplate od 6 do 15 godina, sa prosječnim troškom financiranja od 1,61%.

Ukupne obveze na dan 30.06.2021. godine iznose 2.099.030.401 kn te su veće za 5,2% u odnosu na 30.06.2020. godine kada su iznosile 1.996.590.005 kn. Obveze prema kreditnim institucijama u 2021. godini čine udio od 89,2%. Nema dospjelih kreditnih obveza, sve se izmiruju u rokovima dospijeća. Ostale nekreditne obveze su nedospjele i iznose 226.614.393 kn, dok su 2020. godine iznosile 287.348.109 kn, manje su za 21,2 % i pretežito se odnose na obveze prema dobavljačima za fakturirane poslove zaključno sa 30.06. a koje se podmiruju tijekom srpnja, unutar ugovornog roka do 30 dana.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

U Hrvatskim vodama se kontinuirano u sklopu Izvještaja o godišnjem popisu imovine i obveza evidentiraju potencijalne obveze po osnovi sudskih postupaka, koji uz ispunjenje određenih uvjeta mogu postati obveza ili imovina. Isto je evidentirano u okviru izvanbilančnih zapisa. Stanje sporova na sudu koji su u tijeku na dan 30.06.2021. godine je sljedeće:

|  |  |  |  |  |  |
| --- | --- | --- | --- | --- | --- |
| **TUŽENI HRVATSKE VODE** | ukupan broj predmeta u sporu | Ukupan iznos glavnice u sporu /kn/  |  Predviđanje ishoda spora /kn/ |  Predviđanje ishoda spora /kn/ |  Predviđanje ishoda spora /kn/ |
|   |   |  neizvjesno |  na štetu HV |  u korist HV |
| UKUPNO | 259 | 151.940.811 | 168 | 72.769.743 | 59 | 34.836.176 | 32 | 44.334.892 |

|  |  |  |  |  |  |
| --- | --- | --- | --- | --- | --- |
| **TUŽITELJ HRVATSKE VODE** | ukupan broj predmeta u sporu | Ukupan iznos glavnice u sporu /kn/  |  Predviđanje ishoda spora /kn/ |  Predviđanje ishoda spora /kn/ |  Predviđanje ishoda spora /kn/ |
|   |   |  neizvjesno |  na štetu HV |  u korist HV |
| UKUPNO | 5 | 4.848.930 | 5 | 4.848.930 | 0 | 0 | 0 | 0 |